



KLASA: 550-01/26-01/
URBROJ: 2140-01-26-
Krapina,
                                                                                         NACRT PRIJEDLOGA
                                                                                        
                                 
Na temelju članka 289. Zakona o socijalnoj skrbi (Narodne novine, broj 18/22, 46/22, 119/22, 71/23, 156/23 i 61/25) i članka 17. Statuta Krapinsko-zagorske županije (Službeni glasnik Krapinsko-zagorske županije, broj 13/01, 5/06, 14/09, 11/13, 13/18, 5/20, 10/21 i 15/21- pročišćeni tekst) Županijska skupština Krapinsko-zagorske županije na svojoj _____ sjednici, održanoj ________2026. godine donosi

O D L U K U
o uvjetima i postupku ostvarivanja prava
 iz programa socijalne skrbi 

I. OPĆE ODREDBE
Članak 1.
Ovom Odlukom o uvjetima i postupku ostvarivanja prava iz programa socijalne skrbi (dalje u tekstu: Odluka) uređuju se uvjeti i postupak za ostvarivanje prava na:
1. Jednokratnu novčanu pomoć za treće i svako daljnje novorođeno dijete
2. Jednokratnu novčanu pomoć za višestruki porod
3. Jednokratnu novčanu pomoć nakon zasnivanja posvojenja
4. Jednokratnu novčanu pomoć zbog osobito i trenutačno teških životnih prilika
5. Novčanu pomoć za sufinanciranje troškova medicinski pomognute oplodnje
6. Novčanu pomoć za liječenje i troškove prijevoza onkoloških pacijenata
[bookmark: _Hlk212793280]7.   Jednokratnu novčanu pomoć za podmirenje dijela troškova rane razvojne podrške i 
      rehabilitacijskih te terapijskih postupaka djece s teškoćama u razvoju
      8.  Jednokratnu novčanu pomoć za mlade bez odgovarajuće roditeljske skrbi.

Članak 2. 
Pravo iz članka 1. ove Odluke ostvaruje podnositelj zahtjeva koji ima prebivalište na području Krapinsko-zagorske županije i ispunjava ostale uvjete utvrđene ovom Odlukom.

Članak 3.
Prava iz članka 1. ove Odluke međusobno se ne isključuju.

Članak 4.
Prava iz članka 1. točke 4. i 7. ove Odluke može se ostvariti samo jednom u kalendarskoj godini po istoj svrsi.
Pravo iz članka 1. točke 8. ove Odluke može se ostvariti samo jednom. 
Prava iz članka 1. točke 4., 6., 7. i 8. ove Odluke utvrđuju se na temelju ocjene Povjerenstva za socijalnu skrb kojeg posebnom Odlukom imenuje župan.


Članak 5.
Kontrolu izvršenja i provođenja odredbi ove Odluke, kao i namjenskog trošenja sredstava, vrši upravni odjel nadležan za poslove socijalne skrbi.

Članak 6.
Sredstva za provođenje ove Odluke osiguravaju se u Proračunu Krapinsko-zagorske županije.

Članak 7.
Izrazi koji se koriste u ovoj Odluci, a imaju rodno značenje odnose se jednako na muški i ženski rod.

II. UVJETI ZA OSTVARIVANJE PRAVA

1. Jednokratna novčana pomoć za treće i svako daljnje novorođeno dijete

Članak 8.
Jednokratnu novčanu pomoć ostvaruje roditelj za treće i svako daljnje novorođeno dijete.
Visina jednokratne novčane pomoći po novorođenom djetetu iz stavka 1. iznosi:
- za treće i četvrto novorođeno dijete 300,00 (tristo) EUR-a,
- za peto i šesto novorođeno dijete 600,00 (šesto) EUR-a,
- za sedmo i osmo novorođeno dijete 900,00 (devetsto) EUR-a,
- za deveto i svako daljnje novorođeno dijete 1.200,00 (tisućudvjesto) EUR-a.
Uz zahtjev iz stavka 1. ovog članka, podnositelj je dužan priložiti:
- izvadak iz matice rođenih za novorođeno dijete,
- potvrdu o prijavljenom prebivalištu na području Krapinsko-zagorske županije za 
  novorođeno dijete,
- presliku osobne iskaznice podnositelja zahtjeva.

Članak 9.
Iznimno od članka 8. ove Odluke, jednokratna novčana pomoć može se odobriti roditelju prvog djeteta rođenog prvog dana u kalendarskoj godini, odnosno roditelju novorođenog djeteta rođenog prvog dana u kalendarskoj godini u zdravstvenoj ustanovi na području Krapinsko-zagorske županije, i to:
(1) prvoj rodilji 1. siječnja		- za prvo dijete 500,00 (petsto)  EUR-a
· za drugo dijete 600,00 (šesto) EUR-a
· za treće i svako 
  daljnje dijete 700,00 (sedamsto) EUR-a

(2) ostalim rodiljama 1. siječnja	- za prvo dijete 300,00 (tristo) EUR-a
· za drugo dijete 400,00 (četiristo) EUR-a
· za treće i svako 
   daljnje dijete 500,00 (petsto) EUR-a.


2. Jednokratna novčana pomoć za višestruki porod

Članak 10.
Jednokratnu novčanu pomoć za višestruki porod ostvaruje roditelj u slučaju:
- rođenja blizanaca u iznosu od 800,00 (osamsto) EUR-a,
- rođenja trojki u iznosu od 1.500,00 (tisućupetsto) EUR-a,
- rođenja četvorki u iznosu od 2.000,00 (dvijetisuće) EUR-a,
- rođenja petorki i više u iznosu od 3.000,00 (tritisuće) EUR-a.
Uz zahtjev iz stavka 1. ovog članka, podnositelj je dužan priložiti:
- izvadak iz matice rođenih za djecu,
- potvrdu o prijavljenom prebivalištu na području Krapinsko-zagorske županije za 
  novorođenu djecu,
- presliku osobne iskaznice podnositelja zahtjeva.


Članak 11.
Prava iz članka 1. točke 1. i 2. ove Odluke priznat će se i roditelju mrtvorođenog djeteta, koji ispunjava uvjete iz Odluke.

3. Jednokratna novčana pomoć nakon zasnivanja posvojenja

Članak 12.
Pravo na jednokratnu novčanu pomoć nakon zasnivanja posvojenja priznaje se posvojitelju maloljetnog djeteta, bez obzira na starost djeteta.
Visina pomoći iz stavka 1. utvrđuje se u iznosu od 1.000,00 (tisuću) EUR-a.
Uz zahtjev iz stavka 1. ovog članka, podnositelj je dužan priložiti:
- presliku pravomoćnog rješenja o posvojenju,
- potvrdu o prijavljenom prebivalištu na području Krapinsko-zagorske županije za 
  posvojeno dijete,
- presliku osobne iskaznice posvojitelja.

4. Jednokratna novčana pomoć zbog osobito i trenutačno teških životnih prilika

Članak 13.
Jednokratnu novčanu pomoć može ostvariti samac ili obitelj čiji član boluje od teških i rijetkih bolesti te čije dijete ima teže teškoće u razvoju, odnosno odrasla osoba s težim invaliditetom, a koji zbog otežavajućih životnih okolnosti nisu u mogućnosti samostalno podmiriti troškove liječenja, nabave ortopedskog ili drugog pomagala.

Jednokratnu novčanu pomoć može ostvariti i obitelj s četvero ili više malodobne djece, kojoj je ugrožena egzistencija te žrtve obiteljskog nasilja koje se nalaze u teškoj materijalnoj situaciji.

Jednokratna novčana pomoć može se ostvariti i za adaptaciju stambenog prostora osobama s invaliditetom, odnosno adaptaciju stambenog prostora u slučaju izrazito loših stambenih uvjeta, uz uvjet da se uključi i nadležna jedinica lokalne samouprave.

Članak 14.
Uz zahtjev iz članka 13. ove Odluke, podnositelj je dužan priložiti:
- izjavu o članovima kućanstva,
- druge dokaze okolnosti iz članka 13. ove Odluke.

Članak 15.
Ostvarivanje prava iz članka 1. točke 4. ove Odluke ostvaruje se na temelju uvjeta prihoda.

Uvjet prihoda uređuje se posebnim aktom župana.

Novčana sredstva koja se ne uračunavaju u prihod iz stavka 2. ovog članka određuju se sukladno odredbama Zakona o socijalnoj skrbi. 

Pomoć se može iznimno odobriti i samcu, odnosno obitelji kada im prihod prelazi iznos osnovice iz stavka 2. ovog članka, ukoliko se po ocjeni Povjerenstva nalaze u osobito teškim ili životno ugroženim okolnostima. 

5. Novčana pomoć za sufinanciranje troškova medicinski pomognute oplodnje

Članak 16.
Pod medicinski pomognutom oplodnjom u smislu ove Odluke smatraju se postupci propisani Zakonom o medicinski pomognutoj oplodnji. 

Novčana pomoć za sufinaciranje troškova medicinski pomognute oplodnje može se ostvariti u slučaju kada se postupak medicinski pomognute oplodnje nije ostvario na teret Hrvatskog zavoda za zdravstveno osiguranje. 

Troškovima medicinski pomognute oplodnje u smislu ove Odluke smatraju se:
- troškovi usluga provedenog postupka medicinski pomognute oplodnje sukladno cjeniku ovlaštene zdravstvene ustanove za provođenje postupka medicinski pomognute oplodnje,
- troškovi pregleda liječnika specijalista vezani uz postupak medicinski pomognute oplodnje,
- troškovi propisanih lijekova vezani uz postupak medicinski pomognute oplodnje.

[bookmark: _Hlk212793601]Pravo na sufinanciranje troškova postupka medicinski pomognute oplodnje imaju osobe koje isunjavaju sljedeće uvjete:
- punoljetni žena ili muškarac koji nisu lišeni poslovne sposobnosti u dijelu odlučivanja o osobnim stanjima
- da je postupak medicinski pomognute oplodnje proveden u ovlaštenoj zdravstvenoj ustanovi. 

Pravo na sufinanciranje troškova postupka medicinski pomognute oplodnje ima žena u pravilu do navršene 42. godine života. Pravo na sufinanciranje troškova postupka medicinski pomognute oplodnje može ostvariti i žena nakon navršene 42. godine života ukoliko liječnik, koji provodi postupak medicinski pomognute oplodnje, iz osobito opravdanih zdravstvenih razloga omogući postupak medicinski pomognute oplodnje.

Pravo iz stavka 1. ovog članka odobrava se na temelju podnesenog zahtjeva, uz kojeg je potrebno priložiti:
- medicinsku dokumentaciju o provedenom postupku medicinski pomognute oplodnje i račune troškova vezano uz postupak medinski pomognute oplodnje, a koji su izdani od ovlaštene zdravstvene ustanove, liječnika specijalista ili ljekarne,
- potpisanu izjavu korisnika o tome da se postupak ne financira sredstvima HZZO-a ili iz drugih izvora financiranja.

Krapinsko-zagorska županija sufinancirat će troškove medicinski pomognute oplodnje iz stavka 3. ovog članka u iznosu od 50% ukupnih troškova, ali ne više od 1.000,00 EUR-a godišnje.




6. Novčana pomoć za liječenje i troškove prijevoza onkoloških pacijenata 

Članak 17.
Novčanu pomoć za liječenje i troškove prijevoza mogu ostvariti onkološki pacijenti u akutnoj fazi liječenja u svrhu naknade troškova za:
1. liječenje od malignih bolesti,
2. prijevoz do zdravstvene ustanove korištenjem osobnog, javnog ili drugog prijevoza.

Pravo iz stavka 1. ovog članka odobrava se na temelju podnesenog zahtjeva uz kojeg je potrebno priložiti:
- presliku medicinske dokumentacije iz koje je vidljivo da osoba boluje od onkološke bolesti u akutnoj fazi liječenja i/ili presliku medicinske dokumentacije iz koje je vidljiva potreba onkološkog bolesnika za odlaskom na liječenje u zdravstvene ustanove, ne starije od 6 mjeseci.

Onkološki pacijent može ostvariti pravo na novčanu pomoć iz stavka 1. točke 1. i točke 2. ovog članka jednom godišnje po svakoj od navedenih osnova.

7. Jednokratna novčana pomoć za podmirenje dijela troškova rane razvojne podrške i rehabilitacijskih te terapijskih postupaka djece s teškoćama u razvoju

Članak 18.
Pravo na jednokratnu novčanu pomoć za podmirenje dijela troškova rane razvojne podrške/rehabilitacije i socijalne integracije, rehabilitacije te terapijskih postupaka djeteta kod kojega je utvrđeno odstupanje u razvoju, razvojni rizik ili razvojne teškoće može ostvariti roditelj/drugi zakonski zastupnik djeteta.

Pravo iz stavka 1. ovog članka odobrava se na temelju podnesenog zahtjeva uz kojeg je potrebno priložiti:
- preporuku liječnika/rehabilitatora/stručne osobe o nužnosti potrebe za ranom razvojnom podrškom/rehabilitacijom/socijalnom integracijom/terapijskim postupcima zbog odstupanja u razvoju, razvojnog rizika ili razvojnih teškoća, a koja se ne može ostvariti u punom opsegu unutar sustava socijalne ili zdravstvene zaštite,
- dokaz o pruženim uslugama iz stavka 1. ovog članka ili izjavu roditelja/drugog zakonskog zastupnika djeteta o pohađanju rehabilitacijskog/terapijskog postupka,
- potvrdu o prijavljenom prebivalištu na području Krapinsko-zagorske županije za dijete.


8. Jednokratna novčana pomoć za mlade bez odgovarajuće roditeljske skrbi

Članak 19.
Pravo na jednokratnu novčanu pomoć za mlade bez odgovarajuće roditeljske skrbi mogu ostvariti mladi koji izlaze iz sustava socijalne skrbi te su izloženi riziku od siromaštva, ekonomske nestabilnosti, zdravstvenim rizicima ili rizicima odgojne, obrazovne, socijalne i kulturne isključenosti.

Pravo na jednokratnu novčanu pomoć može se ostvariti u iznosu do 2.000,00 EUR-a po pojedinačnom zahtjevu za dodjelu pomoći.

Pravo iz stavka 1. ovog članka odobrava se na temelju podnesenog zahtjeva uz kojeg je potrebno priložiti:
- presliku osobne iskaznice za podnositelja zahtjeva,
- odgovarajuću dokumentaciju kojom se dokazuju okolnosti iz podnesenog zahtjeva.


III. POSTUPAK ZA OSTVARIVANJE PRAVA

Članak 20.
Postupak za ostvarivanje prava iz članka 1. ove Odluke pokreće se na zahtjev stranke.
Zahtjev za ostvarivanje prava podnosi se upravnom odjelu nadležnom za poslove socijalne skrbi.

Zahtjev za ostvarivanje prava iz članka 1. točke 1. i 2. ove Odluke podnosi se najkasnije u roku od godinu dana od rođenja djeteta, zahtjev iz članka 1. točke 3. ove Odluke najkasnije u roku od godinu dana od dana pravomoćnosti rješenja o posvojenju, a zahtjev iz članka 1. točke 5. i 7. ove Odluke najkasnije u roku od godine dana od dana pružene zdravstvene odnosno socijalne usluge.

Uz zahtjev za ostvarivanje prava, podnositelj je dužan tijelu iz stavka 2. ovog članka dostaviti sve dokaze i isprave utvrđene ovom Odlukom kao i druge dokaze radi utvrđivanja činjenica važnih za rješavanje o upravnoj stvari. 


Članak 21.
Rješenje za ostvarivanje prava iz članka 1. ove Odluke donosi upravni odjel nadležan za poslove socijalne skrbi.

Prilikom rješavanja zahtjeva stranke, tijelo iz stavka 1. ovog članka dužno je postupati sukladno odredbama Zakona o općem upravnom postupku.

Članak 22.
Protiv rješenja tijela o ostvarivanju prava iz članka 1. ove Odluke može se izjaviti žalba nadležnom ministarstvu.

Žalba izjavljena protiv rješenja iz članka 21. ove Odluke ne odgađa izvršenje rješenja.


Članak 23.
Isplatu novčanih pomoći iz članka 1. ove Odluke vrši upravni odjel nadležan za poslove financija na temelju rješenja upravnog odjela nadležnog za poslove socijalne skrbi.



IV. ZAVRŠNE ODREDBE

Članak 24.
Danom stupanja na snagu ove Odluke prestaje važiti Odluka o uvjetima i postupku ostvarivanja prava iz programa socijalne skrbi („Službeni glasnik Krapinsko-zagorske županije“, broj 38/22 i 6/24). 

Postupci za ostvarivanje prava koji nisu dovršeni do dana stupanja na snagu ove Odluke dovršit će se prema odredbama Odluke o uvjetima i postupku ostvarivanju prava iz programa socijalne skrbi („Službeni glasnik Krapinsko-zagorske županije“, broj 38/22 i 6/24).

Ova Odluka objavit će se u Službenom glasniku Krapinsko-zagorske županije, a stupa na snagu 1. siječnja 2027. godine.





                                                                                                          PREDSJEDNIK
								  ŽUPANIJSKE SKUPŠTINE
								           Ivan Hanžek, oec.


